WTI ดีดเหนือ 71 เหรียญ อานิสงส์ดอลลาร์อ่อนค่า
ราคาน้ำมัน WTI ดีดตัวเหนือ 71 เหรียญ รับปัจจัยหนุนจากการอ่อนค่าของดอลลาร์ ทำให้สัญญาน้ำมันมีราคาถูกลงสำหรับผู้ถือครองเงินสกุลอื่น
ราคาน้ำมัน WTI ดีดตัวเหนือ 71 เหรียญ รับปัจจัยหนุนจากการอ่อนค่าของดอลลาร์ ทำให้สัญญาน้ำมันมีราคาถูกลงสำหรับผู้ถือครองเงินสกุลอื่น
23 มี.ค. 2566

ผู้สื่อข่าวรายงานว่า สัญญาน้ำมันดิบ WTI ดีดตัวขึ้นเหนือระดับ 71 ดอลลาร์ โดยได้ปัจจัยหนุนจากการอ่อนค่าของดอลลาร์ ซึ่งจะเพิ่มความน่าดึงดูดของสัญญา โดยทำให้สัญญาน้ำมันมีราคาถูกลงสำหรับผู้ถือครองเงินสกุลอื่น
ณ เวลา 21.29 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX บวก 0.29 ดอลลาร์ หรือ 0.41% สู่ระดับ 71.19 ดอลลาร์/บาร์เรล
นอกจากนี้ ราคาน้ำมันยังได้แรงหนุน หลังจากธนาคารกลางสหรัฐ (เฟด) ปรับขึ้นอัตราดอกเบี้ย 0.25% ตามการคาดการณ์ของตลาด พร้อมกับส่งสัญญาณใกล้ยุติวงจรการปรับขึ้นดอกเบี้ย
ด้านนักลงทุนจับตาการประชุมคณะกรรมการของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันที่ 3 เม.ย. ขณะที่แหล่งข่าวเปิดเผยว่า โอเปกพลัสมีแนวโน้มที่จะรักษานโยบายการผลิตน้ำมันด้วยการปรับลดกำลังการผลิต 2 ล้านบาร์เรล/วันจนถึงสิ้นปี 2566 แม้เกิดวิกฤตธนาคารในช่วงที่ผ่านมา